**Hulladékgazdálkodási Közszolgáltatási Szerződés**

amely létrejött egyrészről

**Martfű Város Önkormányzata** (5435 Martfű Szent István tér 1.),

Képviseli: dr Kiss Edit polgármester, mint megrendelő (továbbiakban: **Önkormányzat)**

Telefon: 56/450 – 222

statisztikai számjel:15733012-8411-321-16

bankszámlaszám:10700309-66893729-51100005

kapcsolattartó: Dr Kiss Edit

Másrészről

**Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Kft** (5435 Martfű, Hősök tere 10.)

Képviseli: Gálné Kiscsatári Lídia Katalin ügyvezető

Székhely: 5435 Martfű Hősök tere 10.

Cégjegyzékszám:16-09-014763

Adószám: 24208123-2-16

Statisztikai számjel: 24208123-6832-572-16

Bankszámlaszám: 11745169-20035334

Telefon: 06 70/453-0166

Kapcsolattartó: Gálné Kiscsatári Lídia Katalin

Telephely: 5435 Martfű, Szolnoki út 716/8 hrsz.

Küj szám: 103193805

KTJ szám: 100345680

mint szolgáltató (a továbbiakban: **Közszolgáltató**),

(együttes említésük esetén: Szerződő Felek) között az alulírott napon, helyen, a következő feltételekkel:

**I.**

**Bevezető**

1. Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) alapján az Önkormányzat kötelezően ellátandó feladatkörébe tartozik a hulladékgazdálkodás ellátása. A hulladékról szóló 2012. évi CLXXXV. törvény (továbbiakban: Ht.) 33. § (1) bekezdése alapján a települési önkormányzat a hulladékgazdálkodási közszolgáltatás ellátását a közszolgáltatóval kötött hulladékgazdálkodási közszolgáltatási szerződés útján biztosítja.

2. Martfű Város korszerű összehangolt és folyamatos hulladékgazdálkodási közszolgáltatási feladatainak ellátására, az ehhez szükséges jogi, pénzügyi, gazdasági feltételrendszer megteremtése érdekében Martfű Város Önkormányzatának Képviselő testülete a 100 %-os tulajdonában álló, 2012. november 29-én alapított nonprofit korlátolt felelősségű társaság tevékenységi körét 2013. június 27. napján kiegészítette a hulladékgazdálkodási feladatokkal.

3. A kizárólag önkormányzati tulajdonban álló gazdasági társaság a közbeszerzésekről szóló 2011. évi CVIII. törvény 9. § k) pont kb) alpontja alapján e törvény kivételi körébe esik, mely alapján a Ht. 33. §. (2) bekezdésében foglalt rendelkezés szerint a jelen szerződés megkötésére közbeszerzési eljárás lefolytatása nélkül kerül sor.

4. Tekintettel a Ht. 34. § (1) bekezdésében foglalt rendelkezésekre Martfű Város Önkormányzatának Képviselő-testülete kinyilvánította azon szándékát, hogy a Mötv. 13. § (1) bekezdés 19. pontjában foglalt közfeladat ellátására vonatkozó kötelezettségeinek ellátására a Közszolgáltatót kívánja kijelölni a hulladékgazdálkodási közszolgáltatás teljes körű ellátása céljából, és vele a jelen szerződést megkötni.

Jelen szerződés hatályba lépésének feltétele, hogy azt a Képviselő-testület határozatával elfogadja. A Képviselő-testület határozata a jelen szerződés 1. számú elválaszthatatlan mellékletét képezi.

5. A jelen szerződésben foglalt fogalmak tekintetében elsődlegesen a Ht-ben illetőleg a felhatalmazása alapján megalkotott kormányrendeletekben, továbbá a hulladékgazdálkodási tevékenységre vonatkozó jogszabályokban, illetőleg a hulladékgazdálkodási közszolgáltatási tevékenység minősítéséről szóló 2013. évi CXXV. törvényben, valamint az ágazati jogszabályokban foglalt fogalom meghatározások irányadók.

**II.**

**A közszolgáltatási tevékenység időtartama**

A közszolgáltatási tevékenység kezdete: 2014. április 1.

A közszolgáltatási tevékenység vége: 2024. március 31.

**III.**

**A közszolgáltatás területe**

A Közszolgáltató által jelen szerződés keretein belül nyújtandó közszolgáltatás területe: Martfű Város közigazgatási területe.

**IV.**

**A hulladékgazdálkodási közszolgáltatási engedély, OHÜ minősítés**

1. A Ht. 34. § (3) bekezdésében foglaltakra tekintettel felek rögzítik, hogy a Közszolgáltató az Országos Környezetvédelmi és Természetvédelmi Főfelügyelőség részéről kiadott érvényes hulladékgazdálkodási közszolgáltatási engedéllyel rendelkezik, a Közszolgáltató hulladékgazdálkodási közszolgáltatási engedélye a jelen szerződés 2. számú mellékletét képezi.

2. A Ht. 34. § (3) bekezdésében foglaltak alapján felek rögzítik, hogy a Közszolgáltató az Országos Hulladékgazdálkodási Ügynökség Nonprofit Kft. által kiadott minősítéssel – mely az általa ellátott hulladékgazdálkodási közszolgáltatási tevékenység minőségi ismérveit meghatározza – rendelkezik. Az OHÜ által a közszolgáltatónak adott minősítő dokumentum a jelen megállapodás 3. számú mellékletét képezi.

3. A közszolgáltató kötelezettséget vállal arra, hogy az OHÜ által meghatározott minősítési osztály szerinti követelményeket a jelen közszolgáltatási szerződés teljes hatálya alatt biztosítja. Biztosítja továbbá a minősítő okirat hulladékgazdálkodási közszolgáltatási szerződés hatályosságának ideje alatt, annak folyamatos meglétét.

**V.**

**A Közszolgáltató által ellátandó közszolgáltatási tevékenység szabályai**

1. A Közszolgáltató kijelenti, hogy a jelen szerződésben foglalt előírások betartásával a jelen szerződésben meghatározott teljeskörű hulladékgazdálkodási közszolgáltatási tevékenység ellátására kifejezetten vállalkozik.

2. Közszolgáltató kötelezettséget vállal, hogy a jelen szerződésben foglaltak alapján részére üzemeltetés céljából átadott és átadásra kerülő vagyonra tekintettel, továbbá a saját tulajdonát képező vagyon e célból történő felhasználásával, illetőleg alvállalkozókkal megkötött megállapodások alapján rendelkezik és folyamatosan rendelkezni fog minden a jelen szerződésben foglaltak szerinti közszolgáltatás ellátáshoz szükséges szakmai, személyi és dologi feltételekkel, azokat a jelen szerződés hatályának teljes idejére az ezek igénybe vételére vonatkozó jogszabályi feltételek maradéktalan betartásával biztosítja.

3. A Közszolgáltató által a jelen szerződés keretében végzett hulladékgazdálkodási tevékenysége a hulladékgazdálkodási közszolgáltatás körébe tartozó valamennyi hulladékra kiterjed.

4. A Közszolgáltató kizárólagos jelleggel köteles és jogosult a jelen szerződésben meghatározott közszolgáltatási területen a hulladékgazdálkodási közszolgáltatási feladatok teljes körű ellátására, a jelen szerződésben, továbbá a közszolgáltatással érintett önkormányzati rendeletben szabályozott módon.

5. Felek kijelentik, hogy a Közszolgáltató tevékenysége hulladékgazdálkodási közszolgáltatásnak minősül, melynek igénybevétele a helyi közszolgáltatással érintett területen az Önkormányzat rendeletében foglalt ingatlan tulajdonosára, használójára nézve kötelező.

6./ A közszolgáltatás ellátása keretében a Közszolgáltató kötelezettségét képezi a jogszabályokban és a jelen szerződésben rögzített feltételek szerint:

 a.) az ingatlanhasználók által a közszolgáltató szállítóeszközéhez rendszeresített gyűjtőedényben gyűjtött települési hulladék ingatlanhasználóktól történő összegyűjtése és elszállítása – ideértve a háztartásban képződő zöld hulladék, vegyes hulladék, valamint az elkülönítetten gyűjtött (szelektív) hulladék elszállítását is -,

 b.) a lomtalanítás körébe tartozó lomhulladék ingatlanhasználóktól történő összegyűjtése, illetve átvétele és elszállítása,

 c.) az általa üzemeltetett hulladékgyűjtő szigeten gyűjtött hulladék összegyűjtése és elszállítása,

 d.) a közterületen elhagyott, illetve ellenőrizetlen körülmények között közterületen elhelyezett hulladékok összegyűjtése, elszállítása

 e.) gondoskodik az a.) - d.) pontokban meghatározott hulladékgazdálkodási közszolgáltatás körébe tartozó hulladék kezeléséről és ártalmatlanításáról,

 f.) a hulladékgazdálkodási közszolgáltatással érintett hulladékgazdálkodási létesítmények, eszközök és berendezések üzemeltetése.

 g.) évente két alkalommal (tavasszal és ősszel) az ingatlanhasználók által összegyűjtött, háztartásban képződő zöld hulladék átvétele, összegyűjtése, elszállítása,

 h.) a természetes személy ingatlanhasználótól a g.) pontban foglalt időponton kívül a háztartásában keletkezett, elkülönítetten gyűjtött kerti hulladék – előzetes bejelentés alapján történő – elszállítása,

 i.) a hulladékgyűjtő edény kiürítése során elszóródó hulladék feltakarítása,

 j.) hulladékgazdálkodási tevékenysége során megfelelő gondossággal úgy eljárni, hogy mások tulajdonát, életét és testi épségét ne veszélyeztesse, a település természetes és épített környezetét ne károsítsa.

7. A Közszolgáltató tevékenységét az azt szabályozó jogszabályi előírások, a tevékenység vonatkozásában kiadott hatósági engedélyek, a közszolgáltatási tevékenységre vonatkozó minősítési osztály, a jelen szerződésben foglalt rendelkezések és a hulladékgazdálkodásra irányadó szakmai előírások, szabványok alapján köteles ellátni.

8. A Közszolgáltató által használt szállítóeszközeihez rendszeresített gyűjtőedények biztosítása az ingatlanhasználók számára.

9. A gyűjtőedényben a közszolgáltató által okozott kárt a közszolgáltató köteles kijavítani, vagy a gyűjtőedényt kicserélni. A Közszolgáltató köteles a javítási munka időtartamára helyettesítő gyűjtőedényt biztosítani. A hulladék gyűjtésére szolgáló gyűjtőedények tisztántartásáról, fertőtlenítéséről az ingatlanhasználó gondoskodik.

Egyedi megrendelés esetén a közszolgáltató gondoskodik az adott edényzet zárt rendszerű mosásáról és fertőtlenítéséről.

10. A hulladék begyűjtésének és elszállításának minimális gyakorisága az Önkormányzat rendelete értelmében hetente egy alkalom.

A Közszolgáltató jogosult az útvonal illetve a heti vagy napi időpontok meghatározására.

Ha az útvonal és az időpont változik, arról a Közszolgáltatónak kell a szolgáltatás igénybe vevőket előzetesen értesítenie.

11. Amennyiben a járatnapok munkaszüneti napra esnek, a szolgáltató jogosult a járatokat átszervezni a szolgáltatás pótlása érdekében.

Az átszervezés tényéről a Közszolgáltató az Önkormányzatot legalább 7 nappal az első módosult szállítási napot megelőzően tájékoztatja, vele egyeztet, majd a fogyasztókat értesíti.

12. Amennyiben a közszolgáltatás nyújtása a szolgáltatási napon elmarad, arról a Közszolgáltató haladéktalanul köteles értesíteni az Önkormányzatot, és az akadály elhárulását követő legközelebbi szolgáltatási napon a szolgáltatás szünetelése idején felhalmozódott hulladékot is köteles elszállítani.

13. Felek rögzítik, hogy a közszolgáltatás területének közigazgatási határain belül elhelyezett szelektív hulladékgyűjtést szolgáló gyűjtőszigetek üzemeltetésére, fenntartására a jelen szerződés kiterjed. A Közszolgáltató a közterületen további szelektív hulladékgyűjtésre alkalmas gyűjtőedényt is elhelyezhet.

14. A szelektíven gyűjtött hulladék elhelyezésére szolgáló szabványos gyűjtőedények ürítéséről, karbantartásáról és fertőtlenítéséről, a gyűjtőszigetek és környékük tisztán tartásáról, hó- és síkosság mentesítéséről a Közszolgáltató gondoskodik.

15. A szelektív hulladékgyűjtés keretében gyűjthető hulladékok fajtájáról, előválogatási, előkezelési műveleteiről a Közszolgáltató köteles megfelelő, a jogszabályi rendelkezésekkel összhangban álló módon értesíteni az érintett ingatlanhasználókat.

16. A Karácsonyi Ünnepeket követően hulladékként vált fenyőfák térítésmentes összegyűjtését és ártalmatlanításra történő elszállítását a Közszolgáltató minden év január 31-ig elvégzi.

17. A lomtalanítás körébe tartozó lomhulladékot a Közszolgáltató évente egy alkalommal, a háztartásokban képző, elkülönítetten gyűjtött kerti hulladékot évente két alkalommal (tavasszal és ősszel) az Önkormányzattal történt egyeztetést követően végzi el. A lomtalanítás és a kerti hulladék körébe tartozó hulladékról a Közszolgáltató köteles megfelelő, a jogszabályi rendelkezésekkel összhangban álló módon értesíteni az érintett ingatlanhasználókat.

18. Felek megállapodnak abban, hogy jelen szerződés a közterületi hulladékgyűjtésre is kiterjed. Ennek keretében a Közszolgáltató a közterületen keletkezett vegyes és zöldhulladék begyűjtéséről és elszállításáról gondoskodik.

**VI.**

**A közszolgáltatás ellátásának és finanszírozásának elvei és módszerei**

1. A hulladékgazdálkodási közszolgáltatást non-profit gazdálkodás mellett úgy kell megszervezni és iránytani, hogy biztosítsa:

1. a közszolgáltatás ellátásának jogszabályokban rögzített megfelelését,
2. a hulladékgazdálkodási infrastruktúra folyamatos megújítását a változó társadalmi és technológiai követelményeknek,
3. ne hagyjon hátra települési szilárd hulladékgazdálkodásból származó környezeti, gazdasági terheket.

2. A Ht. szerinti közszolgáltatási díj megállapítását a Magyar Energia Hivatal díjfelügyeleti tevékenysége mellett a hulladékról szóló törvényben kijelölt miniszter rendeleti úton gyakorolja.

3. A hulladékgazdálkodási közszolgáltatási díj legmagasabb mértékét 2013. július 1-jétől 2014. december 31-ig a Ht. 91. §-ában foglaltak szerint kell megállapítani.

4. A díjpolitika elve a „szennyező fizet” elve.

5. A közszolgáltatási díj legalább egyéves díjfizetési időszakra kerül meghatározásra.

6. A közszolgáltatási díj úgy kerül meghatározásra, hogy a közszolgáltatást működtető szolgáltató hatékony működéshez szükséges folyamatos költségek és ráfordítások megtérülésének, valamint a közszolgáltatás fejleszthető fenntartásához szükséges költségek és ráfordítások fedezetének biztosítására alkalmas legyen, és megfeleljen a mindenkor hatályos vonatkozó jogszabályi előírásoknak.

7. A közszolgáltatási díj úgy kerül meghatározásra, hogy ösztönözzön a költséghatékony hulladékgazdálkodási közszolgáltatásra, a közszolgáltatás hatékonyságának javítására, a kapacitások hatékony igénybevételére, a közszolgáltatás minőségének folyamatos javítására, valamint a környezetterhelés csökkentésére.

8. Közszolgáltatási díjcsökkentő tényezőként kerül figyelembe vételre a közszolgáltatás teljesítése folyamatában keletkező melléktermékek hasznosításából vagy hasznosítás céljára történő átadásból származó bevétel, valamint egyéb a hulladék kezeléséből keletkező bevétel.

9. Közszolgáltatási díjat csökkentő önkormányzati költségvetési támogatás nincs.

10. A közszolgáltatási díj az általános forgalmi adó nélkül számított egységnyi díjtételek alapján kerül meghatározásra.

11. Az egységnyi díjtételek tartalmazzák a hulladék begyűjtésének, szállításának, kezelésének, szelektív gyűjtésének, ártalmatlanításának költségeit..

12. A Közszolgáltató a Magyar Energetikai és Közmű-szabályozási Hivatalnak minden olyan tájékoztatást és adatot megad, amely a Hivatal hulladékgazdálkodási közszolgáltatási díjjal kapcsolatos díjelőkészítő és díjfelügyeleti tevékenységéhez szükséges. A Közszolgáltató a Hivatal által megjelölt tartalommal, formában és határidőn belül eleget tesz tájékoztatási és adatszolgáltatási kötelezettségének.

13. A 2014. december 31-ig alkalmazandó díjakat jelen szerződés 4. számú melléklete tartalmazza.

14. A közszolgáltatási díj megfizetésének módjai lehetnek:

 a.) készpénz átutalási megbízás

 b.) banki átutalás

 c.) csoportos beszedési megbízás az ügyfél banki megbízása alapján

 d.) a Közszolgáltató ügyfélszolgálatán bankkártyával történő fizetés.

15. A közszolgáltató köteles a közszolgáltatási tevékenysége során, a kiszámlázott szolgáltatási díjak beszedéséről teljes körűen gondoskodni.

16. A Közszolgáltató köteles pénzgazdálkodását úgy megszervezni, hogy a kiszámlázott szolgáltatási díjak fizetési határidőn belüli, illetve lejárt, be nem folyt követelések nélkül is folyamatosan és tartósan fedezni tudja folyó kiadásait.

17. A Közszolgáltató a késedelmes díjfizetések után – a Ptk-ban foglaltaknak megfelelően – jogosult késedelmi kamatot érvényesíteni a késedelmesen fizető felhasználókkal, fogyasztókkal szemben.

18. A hulladékgazdálkodási közszolgáltatás igénybevételéért az ingatlanhasználót terhelő díjhátralék és az azzal összefüggésben megállapított késedelmi kamat, valamint a behajtás egyéb költségei adók módjára behajtandó köztartozásnak minősülnek. A díjhátralék beszedése érdekében a Közszolgáltató a Ht. 52. §-ában foglalt intézkedéseket köteles megtenni.

**VII.**

**A közszolgáltatással kapcsolatos jogok és kötelezettségek**

1. Az Önkormányzat kötelezettségei:

 a.) A közszolgáltatás hatékony és folyamatos ellátásához a Közszolgáltató számára szükséges információk és adatok szolgáltatása,

 b.) Együttműködik a Közszolgáltatóval a településre optimalizált járat és közszolgáltatási terv összeállításában,

 c.) Díjmentesen biztosítja a Közszolgáltatónak az települési ingatlanokhoz, azok használóihoz tartozó, kezelésében lévő adatokat a Ht-ben és az önkormányzati rendeletben foglalt körben,

 d.) Tájékoztatást ad a Közszolgáltatónak, ha tudomására jut, hogy egyes ingatlanhasználók nem, vagy nem szabályosan veszik igénybe a hulladékgazdálkodási közszolgáltatást,

 e.) A közszolgáltatás körébe tartozó és az Önkormányzat területén folyó egyéb hulladékgazdálkodási tevékenységek összehangolásának elősegítése,

 f.) Az Önkormányzat közigazgatási területén működtetett különböző közszolgáltatások összehangolásának segítése,

 g.) Az Önkormányzat minden intézkedést megtesz annak érdekében, hogy a hulladékgazdálkodási közszolgáltatással kapcsolatban kötelezően megállapítandó feltételek az önkormányzati rendeletben rögzítésre kerüljenek,

 h.) Megalkotja a közszolgáltatás igénybevételéhez szükséges szabályokat,

 i.) Térítésmentesen biztosítja, hogy a Közszolgáltató a helyben megjelenő önkormányzati kiadványokban közfeladatának ellátása érdekében megjelenhessen,

 j.) Biztosítja, hogy a Közszolgáltató a hulladék gyűjtését, szállítását a helyi közutakon elvégezhesse, ennek érdekében gondoskodik a szállítási útvonalakon a járművek mozgását akadályozó, azokban károkat okozó körülmények megszüntetéséről.

2. A Közszolgáltató általános kötelezettségei a közszolgáltatásban:

 a.) a jelen szerződésben meghatározott közszolgáltatási tevékenység folyamatos és teljes körű ellátása,

 b.) folyamatos, biztonságos és bővíthető teljesítéshez szükséges fejlesztések és karbantartások elvégzése,

 c.) az Önkormányzattal, az intézményekkel, vállalkozásokkal történő folyamatos egyeztetés a hulladékgazdálkodási rendszer fejlesztése céljából,

 d.) az Önkormányzat Képviselő-testületének évente egy alkalommal történő tájékoztatása a tevékenységét illetően,

 e.) kötelezettséget vállal a teljesítésével összefüggő adatszolgáltatás rendszeres teljesítésére és a jogszabályoknak megfelelő jelen szerződésben meghatározott nyilvántartási rendszer működtetésére,

 f.) a jogszabályoknak megfelelő ügyfélszolgálat működtetése,

 g.) a Közszolgáltató a jelen szerződés alapján, és a közszolgáltatás ellátásával kapcsolatban tudomására jutott személyes adatokat kizárólag a személyes adatokra vonatkozü jogszabályi rendelkezésekkel összhangban kezeli,

 h.) köteles az Önkormányzat igényeit folyamatosan figyelembe venni a magas színvonalú, komplex szolgáltatás nyújtása érdekében, továbbá az ügyfelek észrevételeit és a saját tapasztalatait a munkafolyamatokba visszacsatolni, az ügyfeleket megfelelően és korrekten tájékoztatni.

 i.) köteles az internet hálózaton a fogyasztók tájékoztatása céljából honlapot nyitni. A Közszolgáltató köteles a honlap tartalmáról, annak frissítéséről folyamatosan gondoskodni. A Közszolgáltató a hozzá elektronikus úton küldött üzenetek fogadása érdekében köteles a fogyasztók számára e-mail címet létesíteni. Az e-mail-en beazonosítható címről érkezett észrevételek, illetve panaszok elintézési módjára az ügyfélszolgálaton előterjesztett észrevételekre és panaszokra vonatkozó rendelkezések értelemszerűen irányadók.

3. Ügyfélszolgálatra vonatkozó rendelkezések:

 a.) Közszolgáltató a közszolgáltatással kapcsolatos ügyek gyors és megfelelő színvonalú intézése érdekében ügyfélszolgálatot biztosít az ingatlanhasználók számára az alábbi módon:

a.a) székhelyén az ügyfelek számára nyitva álló helyiségben személyes ügyfélszolgálatot biztosít,

a.b) telefonos ügyfélszolgálat,

 a.c) elektronikus ügyfélszolgálat (honlap, e-mail)

a.d) postai küldeményként érkező ügyfél megkeresések intézése.

b.) A személyes ügyfélszolgálaton és a honlapján a Közszolgáltató az alábbi dokumentumokat teszi közzé:

b.a) hulladékgazdálkodási engedélyeket,

b.b) az Önkormányzat hulladékgazdálkodási közszolgáltatásról szóló rendeletét,

b.c) cégkivonatot, aláírás mintát,

b.d) az OHÜ által kiadott minősítő okiratot,

b.e) az alkalmazott hulladékgazdálkodási közszolgáltatási díjakat,

b.f) a hulladékgazdálkodási közszolgáltatással érintett területre vonatkozó adatokat,

b.g) járattervet,

b.h) a közszolgáltatói hulladékgazdálkodási tervet,

b.i) a lomtalanítással, kerti hulladék begyűjtéssel kapcsolatos információkat,

b.j) alvállalkozóira vonatkozó adatokat (amennyiben alvállalkozót alkalmaz)

b.k) a hulladékgazdálkodási közszolgáltatással kapcsolatos egyéb közérdekű adatokat, illetőleg jogszabályban az ügyfélszolgálaton kötelezően közzé teendő adatokat.

1. Az ügyfélszolgálat működési rendjét, félfogadási idejét a Közszolgáltató úgy köteles megállapítani, hogy

c.a) az ügyfélszolgálat a hét egy munkanapján 8,00 és 18,00 óra között elérhető legyen,

c.b) az ügyfeleknek lehetőségük legyen elektronikusan és telefonon keresztül is a személyes ügyintézés időpontjának előzetes lefoglalására. A személyes ügyintézés időpontja igénylésének napjától számított öt munkanapon belül a Közszolgáltató köteles személyes ügyfélfogadási időpontot biztosítani,

c.c) az elektronikus elérés folyamatosan elérhető legyen.

d.) Közszolgáltató az ügyfélszolgálathoz érkező, tevékenységével kapcsolatos panaszokat jegyzőkönyvezi, nyilvántartásba veszi, érdemben kivizsgálja, a panasszal kapcsolatos álláspontját és intézkedéseit indokolással ellátva írásba foglaltan a panasz beérkezését követő 15 napon belül megküldi az ingatlanhasználónak, kivéve, ha fogyasztó panaszát szóban közli és a Közszolgáltató azt azonnal teljesíti.

A válaszadási határidő egy alkalommal 15 nappal meghosszabbítható, ha ahhoz más szerv megkeresése szükséges. A válaszadási határidő meghosszabbításáról a panaszost írásban értesíteni kell.

**VIII.**

**A Közszolgáltató információ szolgáltatási és adatszolgáltatási kötelezettsége**

1. A Közszolgáltató köteles a tevékenységével, valamint a Közszolgáltató által a közszolgáltatás ellátásához használt eszközök, berendezések és létesítmények állapotával összefüggésben ellátni az Önkormányzatot minden olyan információval, amely lehetővé teszi, hogy az Önkormányzat eleget tudjon tenni jogszabályban előírt adatszolgáltatási kötelezettségének.
2. A közszolgáltató köteles minden olyan iratot az Önkormányzat részére másolatban megküldeni, amely számára hatósági rendelkezést, kötelezést, ajánlást tartalmaz.
3. A Közszolgáltató köteles – a tárgyév december 31. napjának megfelelő – üzemeltetésre átvett, illetőleg az általa a közszolgáltatás ellátásához használt eszközökről (eszközök, berendezések, járművek, létesítmények) leltárt készíteni és azt az Önkormányzat részére legkésőbb a tárgyévet követő február utolsó napjáig megküldeni. A leltári anyagon külön fel kell tüntetni az állománynövekedést és –csökkenést.

**IX.**

**A közszolgáltatás ellátásához szükséges vagyonnal kapcsolatos rendelkezések**

1. A közszolgáltató a közszolgáltatást a jelen szerződés elválaszthatatlan részét képező számú mellékletben meghatározott létesítmények, eszközök és berendezések igénybevételével, tovább szükség szerint saját eszközeinek, berendezéseinek, létesítményeinek igénybevételével köteles ellátni. Szükség esetén a közszolgáltatás ellátásához szükséges további eszközöket, berendezéseket, létesítményeket alvállalkozón keresztül is jogosult biztosítani, a jogszabályok és a jelen szerződésben foglalt előírások betartásával.
2. Az Önkormányzat kötelezettséget vállal arra, hogy a Közszolgáltató kizárólagos közszolgáltatási jogát a 5. számú mellékletben meghatározott hulladékgazdálkodási eszközök, berendezések, létesítmények vonatkozásában a jelen közszolgáltatási szerződés fennállása alatt biztosítja, a jelen szerződésben foglalt üzemeltetési feltételek megtartása esetén.
3. A Közszolgáltató feladat a 5. számú mellékletben megjelölt eszközök, berendezések, létesítmények jogszabályoknak és előírásoknak, valamint az Önkormányzat érdekeivel összhangban álló teljes körű, szakszerű, és jó gazda gondosságának megfelelő üzemeltetése, rendeltetésszerű használat mértékét meghaladó állagromlás és értékvesztés megakadályozása, valamint az átadott eszközökben és létesítményekben bekövetkező változások folyamatos nyomon követése.
4. A Közszolgáltató kötelezettséget vállal arra, hogy a jelen szerződés szerinti közszolgáltatás teljesítésére fogja az átvett eszközöket, berendezéseket és létesítményeket üzemeltetni, használni, hasznosítani. Közszolgáltató az Önkormányzat írásbeli hozzájárulás nélkül az átadott eszközök, berendezések és létesítmények feletti használati illetve bérleti jogot harmadik személyre nem ruházhatja át, az Önkormányzat előzetes írásbeli hozzájárulás nélkül nem terhelheti meg.
5. A Közszolgáltató az eszközök, berendezések, létesítmények átadásának időpontjáról viseli a kárveszélyt.
6. A Közszolgáltató vállalja a bérleti, használati jog gyakorlásával kapcsolatos adminisztratív feladatok ellátását.

**X**.

**Vagyon és felelősségbiztosítás**

1. Közszolgáltató köteles a közszolgáltatás teljes időtartamára olyan általános vagyonbiztosítási szerződést kötni, amely a biztosítási esemény szerint megsemmisült, károsodott vagyontárgyak újraelőállítási, pótlási kötelezettségéhez kellő fedezetet nyújt.
2. Közszolgáltató köteles a jelen szerződés teljes időtartamára olyan felelősségbiztosítást kötni, amely harmadik személyekkel, illetve általában felmerült környezeti károkkal kapcsolatban megfelelő fedezetül szolgál. Közszolgáltató köteles a vonatkozó jogszabályi előírások alapján a közszolgáltatási szerződés teljes időtartamára a szerződésből eredő károk fedezetére szolgáló szolgáltatói felelősségbiztosítást kötni és folyamatosan fenntartani.
3. Közszolgáltató köteles a biztosítások kötvényét legkésőbb a szolgáltatás megkezdését megelőző napon az Önkormányzatnak egy másolati példányban átadni.

**XI.**

**A közszolgáltató egyéb bevételszerző tevékenységének szabályai**

1. Közszolgáltató elláthat egyéb, jogszabályban számára engedélyezett vállalkozási tevékenységet is.
2. Közszolgáltató az általa ellátható egyéb vállalkozási tevékenységeket jelen szerződésben foglaltak betartása mellett szabadon, saját kockázatára végzi azzal, hogy e tevékenységek összefüggő gazdálkodási eredménye nem veszélyeztetheti a közszolgáltatás biztonságát.
3. Közszolgáltató az általa ellátott vállalkozási tevékenységek bevételeit, kiadásait, ráfordításait köteles a közszolgáltatás bevételeitől költségeitől, ráfordításaitól elkülönítetten, tételesen kezelni és nyilvántartani.

**XII.**

**Alvállalkozók és egyéb közreműködők igénybevétele**

1. Felek megállapodnak abban, hogy Közszolgáltató a jelen szerződésben részletezett közszolgáltatás ellátásához jogosult alvállalkozók és egyéb közreműködők igénybevételére a vonatkozó jogszabályokban és hatósági engedélyekben rögzített előírások betartása mellett.
2. A Közszolgáltató által bevont alvállalkozó teljesítéséért Közszolgáltató úgy felel, mintha saját maga teljesített volna.
3. Közszolgáltató az alvállalkozó által okozott károkért teljes helytállási kötelezettséggel tartozik.

**XIII.**

**Kapcsolattartás**

1. Az Önkormányzat nevében eljárni jogosult személy:

Dr Kiss Edit polgármester

tel.: 56/450 222

e-mail: titkarsag@ph.martfu.hu

1. A Közszolgáltató nevében eljárni jogosult:

Gálné Kiscsatári Lídia Katalin ügyvezető

tel.: 06/70/453-0166

e-mail: lgalne@martfu.hu

**XIV.**

**A szerződés megszűnése**

1. Bármelyik fél kezdeményezheti a jelen szerződés megszüntetését, ha bizonyítja hogy a szerződés megkötését követően alkotott jogszabály a szerződés tartalmi elemeit úgy változtatja meg, hogy az lényeges és jogos érdekeit jelentősen sérti.
2. Jelen szerződés megszűnik:
3. a felek közös megegyezésével,
4. Közszolgáltató jogutód nélküli megszűnésével,
5. jelen szerződésben foglalt, meghatározott időtartam elteltével,
6. felmondással, jelen szerződésben foglaltak szerint
7. Jelen szerződést az Önkormányzat a Ht. 37. § (1) és (1a) bekezdése alapján, a Közszolgáltató a Ht. 45. § (2) bekezdése alapján mondhatja fel.
8. A felmondási idő legfeljebb 6 hónap.
9. Jelen szerződés XIV. 3 pontjában foglalt, Ht. szerinti felmondási okok közül a szerződéses kötelezettségek súlyos megsértésének tekintik különösen az alábbi esteket:
10. Közszolgáltató részéről

 a.a) a Közszolgáltató a jelen szerződésben előírt információ- illetőleg adatszolgáltatás során hamis, valótlan adatot, információt szolgáltat,

a.b) tájékoztatási, információadási kötelezettségét két naptári éven belül ismételten megszegte, vagy tájékoztatási, információátadási kötelezettségét az Önkormányzat írásos felhívására 30 napon belül nem pótolja,

 a.c) ha a Közszolgáltató a jelen szerződésben foglalt közszolgáltatási feladatait a jelen szerződés hatálya alá tartozó területen legalább 30 napon keresztül jelentős mértékben, vagy összesen 90 napon keresztül az Önkormányzat írásbeli felszólítására sem teljesíti.

a.d) ha a Közszolgáltató a jelen szerződés felelősségbiztosításra vonatkozó részét megsérti és az Önkormányzat felhívását követő 1 hónapon belül nem rendezi,

a.e) a jelen szerződés hatálya alatt a Közszolgáltató részére átadott vagon tekintetében a jelen szerződésben foglalt kötelezettségét és az önkormányzati vagyon működtetésére, kezelésére vonatkozó jogszabályi előírásokat megszegi,

a.f) ha a Közszolgáltató a közszolgáltatás keretében részére átadott eszközökkel és létesítményekkel a közszolgáltatási szerződésben vállalt feladatokat nem látja el.

1. Az Önkormányzat részéről

b.a) Közszolgáltató szerződésszerű teljesítését bizonyítottan és indokolatlanul akadályozza vagy a jelen szerződésben meghatározott kötelezettségét súlyosan megszegi és ezzel a Közszolgáltatónak kárt okoz.

6. Amennyiben felek bármelyike a jelen szerződésben foglalt kötelezettségét súlyosan megszegi, a másik fél írásban és részletesen köteles tájékoztatni a szerződésszegő felet a kötelezettségszegés tartalmáról és az elvárt, szerződésszerű intézkedés módjáról. A szerződésszegő fél köteles a szerződéses kötelezettségének ésszerű határidőn, de legkésőbb 60 napon belül eleget tenni, vagy a szerződésszegést más, a másik fél által elfogadható módon orvosolni.

7. Amennyiben a szerződésszegő fél kötelezettségét a felszólítás ellenére sem teljesíti, a másik fél jogosult a jelen szerződést a határidő eredménytelen lejártát követő 6 hónapon belül írásban felmondani.

8. Egyik fél sem követ el szerződésszegést, ha kötelezettségi teljesítését vis maior akadályozza meg. Vis maior alatt értendők az olyan események, amelyek mindkét fél érdekkörén kívül merülnek fel, és amelyeket a felek kellő gondossággal sem tudtak kiküszöbölni.

9. Felek megállapodnak abban, hogy a szerződés bármely okból történő megszűnése esetén kötelesek egymással teljes körűen elszámolni. Az elszámolás keretén belül Közszolgáltató köteles a folyamatos közüzemi szolgáltatás biztosításához szükséges információkat, adatokat átadni az Önkormányzatnak.

**XV.**

**Vegyes és záró rendelkezések**

1. A jelen szerződéssel kapcsolatos, valamint annak megsértéséből vagy értelmezéséből eredő vagy ezzel összefüggő valamennyi jogvitában a felek a hatáskörrel és illetékességgel rendelkező rendes bírósághoz fordulnak.
2. A felek képviselői kijelentik, hogy a jelen szerződés aláírására teljeskörű felhatalmazással rendelkeznek.

Mellékletek:

1. Az Önkormányzat Képviselő testületének határozata
2. A Közszolgáltató hulladékgazdálkodási közszolgáltatási engedélye
3. OHÜ minősítés
4. A 2014. december 31-ig alkalmazásra kerülő közszolgáltatási díjak
5. A Közszolgáltatónak átadott eszközök, berendezések, létesítmények

Martfű, 2014……………………..

……………………………………….. ……………………………………

 Dr Kiss Edit Gálné Kiscsatári Lídia

 polgármester ügyvezető